На основу члана 11. став 3. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

O ИЗМЕНАМА УРЕДБЕ О ОДРЕЂИВАЊУ КРИТЕРИЈУМА ЗА ДОДЕЛУ ПОДСТИЦАЈА РАДИ ПРИВЛАЧЕЊА ДИРЕКТНИХ УЛАГАЊА У ОБЛАСТИ ПРОИЗВОДЊЕ ПРЕХРАМБЕНИХ ПРОИЗВОДА

Члан 1.

У Уредби о одређивању критеријума за доделу подстицаја ради привлачења директних улагања у области производње прехрамбених производа („Службени гласник РС”, број 1/19), члан 14. мења се и гласи:

„Члан 14.

Корисницима средстава одобрава се повећање износа бесповратних средстава из члана 13. ове уредбе у висини од 50% оправданих трошкова за улагања у основна средства у износу до 1.000.000 евра.

Износ из става 1. овог члана увећава се у висини од 25% оправданих трошкова за улагања у основна средства у износу већем од 1.000.000 евра.

Укупан износ средстава која се могу доделити у складу са овом уредбом и других подстицаја одређује се у апсолутном износу, при чему не сме да пређе горњу границу до које је дозвољено доделити укупан износ државне помоћи у складу са прописима којима се уређују правила за доделу државне помоћи.”.

Члан 2.

У Прилогу начин и поступак контроле улагања, који је одштампан уз Уредбу о одређивању критеријума за доделу подстицаја ради привлачења директних улагања у области производње прехрамбених производа („Службени гласник РС”, број 1/19) и чини њен саставни део, у Одељку 2. Документација на основу које се врши ревизија висине улагања, тачка Д) брише се.

Члан 3.

Поступци за доделу средстава подстицаја ради привлачења директних улагања у области производње прехрамбених производа започети до дана ступања на снагу ове уредбе окончаће се у складу са Уредбом о одређивању критеријума за доделу подстицаја ради привлачења директних улагања у области производње прехрамбених производа („Службени гласник РС”, број 1/19).

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-2569/2023

У Београду, 23. марта 2023. године

В Л А Д А

ПРЕДСЕДНИК

Ана Брнабић, с.р.